dh-unibe/image-text_koenigsfelden-charters-post-1500 huggingface dataset:
Ich, Ludwig Effingˀ, tuͤn kunt und vˀgich offenlich mit disem brieff, als mir min gnedigu frow Elizabeth, graͤfin von
Liningn̄, eptissin des gotzhus ze Kungsfeld, und dˀ convent gemeinlich, Sant Claren ordens, daselbs, gegebn̄ und
gegùnnen haben ein alment und den oͤlbrunnen zuͦ einem wyer, als denn der selb brieff eigenlich wiset, den ich
darūb inn hab. ouch sol man eign̄lichn̄ wissen, dz min gnedign̄ frowen inen und allen iren nachkōmen habn̄
vorbehebt, ob es zeschuldn̄ keme, es wˀe uber kurtz odˀ uber lang, wenne es sich fuͦgti, dz dem gotzhus ze
Kungsfeld ir wasser abgieng, daz got lang wende, und sy des wassers notdûrftig werent, so sol ich odˀ min
erbn̄ oder wer denn den wyer inn hat inen gehorsam sin mit dem wasser, des usflusz, der usser dem wyer
gat, den muͤgen si den leiten und fuͤren wa si hin woͤllent, àn menklichs sumen und irren, und darzuͦ
den Suͤssen Bach habent sy inen ouch vor behebt, ob si sin notdurftig werent, dz si dz den ouch mûgent
zuͦ ir notdûrft bruchn̄ wa ald an welhn̄ stetn̄ si sin begern̄t. und des zuͦ einem stetn̄ und vesten urkunt
diser ding so hab ich, obgn̄̄ Ludwig Effinger, zuͤ einer gezucknûs min eign̄ insigel offenlich gehenckt an disen
brieff, der gebn̄ ist uff sant Johans tag ze singichten, indem jar, do man zalt von gotes geburt tusēt
vierhundert zweintzig und nûn jar. ✳
Konigsf. 566
✳ K ✳
✳ B ✳ 7
Nͦ✳ 2 ✳
ùber des Effingers
wiger
stàt recht
Staatsarchiv
AARGAU
ùber des Effingers
wiger